**Pohjois-Karjalan elinikäisen ohjauksen yhteistyöryhmä**

**Aika:** 20.5.2016, klo 13.30–16.00

**Paikka:** Ortodoksisen kulttuurikeskuksen alasalissa, Kauppakatu 44, Joensuu

**Läsnä:** Johanna Albert, Ville Elonheimo, Mervi Holopainen, Anu Huotari, Tiina Juurela, Maija Kakriainen, Sirja Möttönen, Päivi Tapaninen, Mirja Kuiri, Jari Laukkanen, Maarita Mannelin, Janne Nissinen, Liisa Pietarinen, Anne-Mari Souto, Kirsi Vallius-Leinonen, Riitta Väistö ja Tero Vornanen, Paula Hiltunen (pj.), Mari Suhonen (siht.)

1. **Kokouksen avaus ja edellisen kokouksen muistio**

Kokouksen aluksi Paula Hiltunen totesi vireillä olevan monia suuria muutoksia: Suomen hallinnon muuttaminen kolmiportaiseksi vuoden 2019 alusta; valtio/maakunta/kunta. Tässä yhteydessä ELY-keskukset, TE-toimistot ja maakuntaliitot lakkaavat olemasta. Tätä ennen tapahtuu jo vuoden 2018 alusta ammatillisen koulutuksen reformi, jossa mm. nuorten ja aikuisten koulutus yhdistyy. Samalla tutkintoon ja osatutkintoon johtava koulutus siirtyy TEM:n hallinnonalalta OKM:lle eli TE-hallinnolta koulutuksen järjestäjille. Lisäksi TE-palvelut organisoidaan vuoden 2019 alusta uudelleen järjestäjä-tuottaja -malliin.

Näiden nopealla aikataululla valmisteltavien muutosten vuoksi puheenjohtaja Reijo Vesakoivu on nyt kokouksessa TEM:ssä, tämän kokouksen puheenjohtajana toimii Paula.

Todettiin keskeiset asiat edellisistä yhteistyöryhmän ja johtoryhmän muistiosta ja merkittiin muistiot tietoon saatetuksi (löytyvät ELO-torista).

1. **Toimintasuunnitelman työstäminen vuosille 2016-2019**

ELO-johtoryhmä on työstänyt uutta suunnitelmaa varten vision ja strategiset tavoitteet. Käsiteltiin johtoryhmän ehdotukset, jotka oli lähetetty asialistan mukana ja todettiin niiden vastaavan hyvin myös yhteistyöryhmän näkemyksiä. Pidettiin hyvänä, että asiakkaan oman toimijuuden tukeminen korostuu, samoin se, että ELO-toiminta nähdään olemassa olevia palveluja kokoavana ja verkoston toimintaa koordinoivana sekä uusiin kokeiluihin rohkaisevana.

Esiteltiin kokouskutsun mukana lähetetty toimintasuunnitelman alustava sisällysluettelo ja työstämistapa.

* **sovittiin, että Paula kirjoittaa kohdan 3. ”Kuvaukset ohjauspalveluista” pohjatekstit aiemman suunnitelman pohjalta lyhentäen niitä kuitenkin olennaisesti. Tavoitteena on lyhyet n. puolen sivun tekstit/toimija. Pohjatekstit lähetetään yhteistyöryhmän jäsenille/varajäsenille korjaavaksi ja täydentäväksi mahdollisimman pian. Korjatut tekstit tulee palauttaa Paulalle sähköpostilla juhannukseen mennessä.**
* ryhmätyöskentelyn aikana lisäksi tehtiin ehdotus, että kohta 5.2. tulisi muuttaa muotoon ”Lukion aikainen ja jälkeinen siirtymä”.

Tämän jälkeen siirryttiin ryhmätyöskentelyyn, jossa osallistujat tuottivat tietoa kaikkien siirtymien hyvistä toimintamalleista, ongelmista ja haasteista sekä kehittämistarpeista. **Paula työstää ryhmätöiden tulokset ja lähettää ne kaikkien korjattavaksi, kommentoitavaksi ja täydennettäväksi. Vastaukset tulee lähettää Paulalle sähköpostilla juhannukseen mennessä.**

Tällä menettelytavalla toimintasuunnitelma saadaan työstettyä valmiiksi syksyn aikana. Prosessi on myös huomattavasti kevyempi kuin ensimmäistä suunnitelmaa tehtäessä, eikä yksittäisille ryhmän jäsenille tule kohtuuttoman suurta työmäärää, kuitenkin mahdollisimman monella on mahdollisuus vaikuttaa. Suunnitelman merkitys korostuu nyt, koska hallinto, järjestämis- ja tuottamisvastuu sekä palvelujen rakenne tulee muuttumaan monelta osin täysin uudenlaisiksi. Valmistelutyö on juuri käynnistynyt. Muutoksia ei kuitenkaan voida jäädä odottamaan vaan palveluja ja toimintatapoja on kehitettävä ja vietävä tieto ohjauspalvelujen merkityksestä myös uusiin rakenteisiin. Asiakkaat ja palvelutarve ei kuitenkaan ole katoamassa. Toimintasuunnitelma tukee tätä työtä.

1. **Katsaus hallinnon sekä TE-palvelujen uudistamiseen**

Ritva Saarelaisen esteen vuoksi ELY-keskuksen johtava asiantuntija Ulla Mauranen kertoi valmisteilla olevasta aluehallinnon uudistuksesta. Suomeen muodostetaan vuoden 2019 alusta kolmiportainen hallinto; valtio, maakunnat ja kunnat. Tässä yhteydessä lakkautetaan ELY-keskukset, TE-toimistot ja maakuntien liitot. Noin 215.000 henkilöä siirtyy maakuntien palvelukseen, joista noin 200.000 on sosiaali- ja terveystoimen henkilöitä.

* Kunnat vastaavat jatkossakin nykyisen lainsäädännön periaatteiden mukaisesti työllisyyden hoidosta ja edistämisestä. Kunnalla on edelleen vastuu seuraavista: osaamisen ja sivistyksen edistäminen, terveyden ja hyvinvoinnin edistäminen, liikunta-, kulttuuri- ja muut vapaa-ajan palvelut, nuorisotoimi, paikallinen elinkeinopolitiikka, maankäyttö, rakentaminen ja kaupunkisuunnittelu.
* Maakunnat vastaavat sosiaali- ja terveydenhuollosta, pelastustoimesta, ympäristöterveydenhuollosta, alueellisista kehittämistehtävistä ja elinkeinojen edistämisen tehtävistä, alueiden käytön ohjauksesta ja suunnittelusta sekä maakunnallisen identiteetin ja kulttuurin edistämisestä sekä maakunnalle lain perusteella annettavista muista alueellisista palveluista.

Valtio vastaa oikeusvaltion ylläpitämisestä ja kehittämisestä, perusoikeuksien turvaamisesta ja arvioinnista sekä turvallisuustehtävistä samoin kuin kansainvälisistä ja valtakunnallisista tehtävistä ja yhdenvertaisuuden ja yleisen edun valvonnasta. Nykyisestä kuudesta aluehallintovirastosta muodostetaan yksi valtakunnallisen toimivallan omaava viranomainen joka toimii alueellisissa yksiköissä / toimipisteissä.

Alueuudistuksen yhteydessä TE-palvelut järjestetään uudelleen. Järjestäjä vastuu siirtyy maakunnille ja tuottajia ovat kunnat, yksityiset ja kolmassektori. Tämän uudistuksen toteuttamista valmistellaan jo vuoden 2017 alussa alkavissa kokeiluissa, joista osa on maakunnittaisia ja osa yksittäistä kuntaa tai tehtäväaluetta koskevia. Pohjois-Karjala valmistelee parhaillaan yhdessä kuntien kanssa hakemusta koko maakuntaa koskevaan kokeiluun. Hakuaika päättyy toukokuun lopussa ja päätökset tulevat juhannukseen mennessä. Tavoitteena on saada 10 % säästöt työttömyyden aiheuttamiin kuluihin. Uudistus tulee vaikuttamaan merkittävästi kaikkien mm. koulutuksen, ohjauksen, nuortenpalvelujen parissa toimivien työhön.

Ajantasaisia tietoja alueuudistuksesta on saatavissa VM:n nettisivuilta osoitteesta [www.alueuudistus.fi](http://www.alueuudistus.fi) sekä Pohjois-Karjalan valmistelun osalta maakuntaliiton nettisivustolta kohdasta Maakuntauudistus.

Keskustelussa tuli esille mm. että asiakkaiden kokemuksia tulisi seurata esim. asiakasraatia käyttäen, yksityisen sektorin roolin kasvaminen, huoli eriarvoistumisesta ja tarve verkosto-osaamisesta, jotta myös pienten toimijoiden osaaminen voidaan hyödyntää. Toisaalta todettiin, että uudistamisen tarvetta Suomen hallinnossa on ollut jo pitkään, mutta nyt ollaan pakotettuja toteuttamaan muutokset nopealla aikataululla.

1. **Muut asiat**

Maarita Mannelin kertoi maakuntaliitossa valmisteilla olevasta nuorten olojen kyselystä, joka lähetetään syksyn aikana mm. peruskoulun 9. luokkalaisille, abeille ja toisen asteen koulutuksen päättäville. Lisäksi erillinen kysely lähtee lasten ja nuorten palveluverkostoille. Kyselyssä kartoitetaan nuorten elinoloja monipuolisesti mm. harrastusmahdollisuudet, liikkuminen, opiskelu jne. Tulokset kootaan Nuorten Pohjois-Karjala selvitykseen ja niitä analysoidaan myöhemmin sovittavalla tavalla.

Anu Huotari kertoi 8.8.2016 Whisperissä järjestettävästä tilaisuudesta ”Nuori, onko syksyn suunnitelmat auki?” Eri toimijat ovat kertomassa vapaista opiskelupaikoista, työpaikan hakemisesta, vapaaehtoistyöstä jne. Lisäksi Anu kertoi, että Facebookiin on perustettu nuorten TE-palvelut-ryhmä, josta löytyy ajankohtaista tietoa.

1. **Kokouksen päättäminen ja seuraava kokous**

Puheenjohtaja kiitti osallistujia erinomaisen aktiivisesta työskentelystä. Toimintasuunnitelman työstämistä jatketaan tässä kokouksessa sovitulla tavalla. Lomien jälkeen tarkastellaan luonnoksen valmiusastetta ja samalla arvioidaan tarkemmin seuraavan kokouksen ajankohtaa, mikä kuitenkin ajoittunee syyskuulle.

Muistion laati Paula Hiltunen